ปิดคุกทั่วประเทศ 14 วัน งดเยี่ยมทุกเรือนจำป้องกันไวรัสโควิด-19
พ.ต.อ.ณรัชต์ เศวตนันทน์ อธิบดีกรมราชทัณฑ์ สั่งปิดคุกทั่วประเทศ 14 วัน งดเยี่ยมทุกเรือนจำ ยืนยันขณะไม่มีผู้ต้องขังรายใดป่วยโควิด-19เมื่อเวลา 20.00 น. วันที่ 17 มี.ค.63 พ.ต.อ.ณรัชต์ เศวตนันทน์ อธิบดีกรมราชทัณฑ์ เปิดเผยว่า ตามที่เกิดสถานการณ์การแพร่ระบาดของโรคโควิด-19 โดยรัฐบาลได้มีมติคณะรัฐมนตรีในวันนี้ ให้ปิดสถานที่สุ่มเสี่ยงหลายแห่งและมีมาตรการป้องกันลดโอกาสการแพร่ระบาดของโรคในสถานที่ต่างๆ ที่มีความเสี่ยงสูงนั้น เพื่อเป็นการป้องกันไม่ให้โรคระบาดนี้ ลุกลามเข้าสู่เรือนจำ ซึ่งมีผู้ต้องขังจำนวนกว่า 380000 คนทั่วประเทศ กรมราชทัณฑ์จึงได้มีหนังสือสั่งการให้ทุกเรือนจำงดการเยี่ยมญาติ เป็นเวลา 14 วัน ตั้งแต่วันที่ 18-31 มี.ค.เนื่องจากเรือนจำเป็นพื้นที่ ที่มีความละเอียดอ่อน และสุ่มเสี่ยงต่อ การแพร่ระบาดของโรค เพราะมีผู้ต้องขังอยู่กันอย่างหนาแน่น และแออัด หากเกิดโรคระบาดเข้าไปในเรือนจำแล้วจะควบคุมได้ยาก กรมราชทัณฑ์ ขอยืนยันว่า ได้มีมาตรการในการป้องกันโรคระบาดนี้ตามคำแนะนำของกระทรวงสาธารณสุขอย่างเคร่งครัดตลอดมา ซึ่งขณะนี้ยังไม่มีผู้ต้องขังรายใดป่วยเป็นโรคติดต่อดังกล่าว จึงขอให้พี่น้องประชาชนอย่าได้ตื่นตกใจ และขออภัยในความไม่สะดวกในการงดเยี่ยมญาติชั่วคราวในครั้งนี้ พ.ต.อ.ณรัชต์ กล่าว
พ.ต.อ.ณรัชต์ เศวตนันทน์ อธิบดีกรมราชทัณฑ์ สั่งปิดคุกทั่วประเทศ 14 วัน งดเยี่ยมทุกเรือนจำ ยืนยันขณะไม่มีผู้ต้องขังรายใดป่วยโควิด-19
โควิด-19,ไวรัสโคโรนา,ไวรัสโคโรน่า,ปิดคุก,ปิดเรือนจำ,งดเยี่ยมญาติ,กรมราชทัณฑ์,ข่าวทั่วไป